የደም ልገሳን ባሕል ለማድረግ ከዘመቻ ሥራ መውጣት እንደሚገባ አቶ ዮሐንስ ቧያለው አሳሰቡ፡፡
ባሕር ዳር፡ ጥቅምት 15/2012 ዓ.ም (አብመድ) ደም በመለገስ በደም መፍሰስ ችግር ሕይወታቸውን የሚያጡ ሰዎችን መታደግ እንደሚገባ የአማራ ዴሞክራሲያዊ ፓርቲ (አዴፓ) ምክትል ሊቀ መንበርና የማዕከላዊ ኮሚቴ ጽሕፈት ቤት ኃላፊ አቶ ዮሐንስ ቧያለው አሳሰቡ፡፡አንድ ሰው ካለው አጠቃላይ ደም እስከ 10 በመቶ ቢለግስ በጤናው ላይ ችግር እንደማያስከትልበት ደግሞ የአማራ ክልል ጤና ቢሮ አስታውቋል፡፡የአዴፓ ምክትል ሊቀ መንበር እና የማዕከላዊ ኮሚቴ ጽሕፈት ቤት ኃላፊ አቶ ዮሐንስ ቧያለው እንደተናገሩት ደም በመለገስ በተለያዩ አደጋዎች ደም በመፍሰስ ሕይወታቸውን የሚያጡ ወገኖችን መታደግ ይገባል፡፡ ‹‹በግንዛቤ እጥረት ችግር ካልሆነ በስተቀር ማኅበረሰቡ ሁሉን ነገሩን የሚሰስት አይደለም›› ያሉት አቶ ዮሐንስ በደም ልገሳ የሚታየውን የግንዛቤ ችግር ለመቅረፍም ከጤና ተቋማት ባለፈ በማንኛውም ቦታ በኃላፊነት የሚገኝ ሁሉ ትኩረት ሰጥቶ መሥራት እንዳለበት አሳስበዋል፡፡የግንዛቤ ችግሩን ለመቀረፍ ተከታታይነት ያለው ሥራ መሥራት እንደሚያስፈልግም ነው አቶ ዮሐንስ ቧያለው ያስገነዘቡት፡፡ ‹‹የደም ልገሳን ባሕል ለማድረግ ከዘመቻ ሥራ ወጥቶ በመደበኛነት በትኩረት መሠራት አለበት›› ሲሉም አስገንዝበዋል፡፡ የደም ልገሳን የክልሉ ጤና ጥበቃ ቢሮ ከሌሎች ተግባራት ጋር በመደበኛነት አቀኛጅቶ መሥራት እንዳለበትም ነው አቶ ዮሐንስ ያሳሰቡት፡፡
በክልሉ በደም ባንክ ማዕከላት እና በዘመቻ ደም እንደሚሰበሰብ የአማራ ክልል ጤና ጥበቃ ቢሮ አስታውቋል፡፡ በቢሮው የድንገተኛ የፅኑ ሕሙማን እና የደም ባንክ አገልግሎት ኬዝቲም አስተባባሪ አቶ አንዳርጌ አጥናፍ እንደተናገሩት ፈቃደኛ ደም ለጋሾች በየሦስት ወሩ በደም ባንኮች እንዲለግሱ ቢፈለግም በማዕከላቱ የሚሰበሰበው ደም 10 ከመቶ አይሞላም፡፡ የማኅበረሰቡ ግንዛቤ ውስን በመሆኑ 90 በመቶ የሚሆነው ደም የሚሰበሰበው በዘመቻ መሆኑንም ነው አስተባባሪው የገለጹት፡፡